CELEX: 52016PC0712
Language: hu
Date: 2016-11-15
Title: Javaslat A TANÁCS HATÁROZATA az EU-nak a gyapottal foglalkozó nemzetközi tanácsadó bizottsághoz (ICAC) való csatlakozásáról

EURÓPAI BIZOTTSÁG
            Brüsszel, 2016.11.15.
            COM(2016) 712 final
            2016/0349(NLE)
            Javaslat
            A TANÁCS HATÁROZATA
            az EU-nak a gyapottal foglalkozó nemzetközi tanácsadó bizottsághoz (ICAC) való csatlakozásáról
            
               
         
         
            
               INDOKOLÁS
            
            
               1. A JAVASLAT HÁTTERE
            
            
               A gyapottal foglalkozó nemzetközi tanácsadó bizottság (ICAC) a gyapot nemzetközi áruszervezete (ICB). Küldetése, hogy támogassa a kormányokat a világ egészséges gyapotgazdálkodásában. Ezt azáltal valósítja meg, hogy biztosítja a világ gyapotpiacának átláthatóságát, összegyűjti és terjeszti a gyapottermeléssel kapcsolatos műszaki információkat, valamint fórumot teremt a gyapottal kapcsolatos nemzetközi jelentőségű problémák megtárgyalásához. A gyapottal foglalkozó nemzetközi tanácsadó bizottság statisztikai megfigyelőként működik, és összehozza a termelő, felhasználó és kereskedő országokat, valamint a gyapotipar összes szegmensét. Átfogó előmozdító szerepe van, és nem foglalkozik a gyapot árának rögzítésével vagy meghatározásával.
            
            
               A gyapottal foglalkozó nemzetközi tanácsadó bizottság azon néhány nemzetközi áruszervezet
                  1
                egyike, amelyhez az Európai Unió (EU) eddig még nem csatlakozott, ugyanakkor kilenc tagállam (Belgium, Németország, Görögország, Finnország, Franciaország, Olaszország, Hollandia, Lengyelország és Spanyolország) saját jogon tagja az ICAC-nak. Tekintettel a gyapot uniós gazdaságban betöltött jelentős szerepére, a gyapottal foglalkozó nemzetközi tanácsadó bizottságban való tagság az Unió érdekét szolgálja. Az EU gyapottermelő, és míg 2008-ig nettó gyapotimportőr volt, 2009-től kezdődően nettó gyapotexportőrré vált. Az EU textil- és ruházati ipara jelentős pamutszövet-felhasználó. Ezenkívül a gyapot az európai fejlesztési együttműködés fontos területe, mivel az EU továbbra is az afrikai gyapotágazat egyik fő támogatója.
            
            
               Az Európai Unió Tanácsa számos alkalommal (konkrétan a 2004-es (8972/04), 2008-as (9986/08) és 2010-es (9648/10) következtetéseiben) felkérte az Európai Bizottságot, hogy fontolja meg az EU tagságát a gyapottal foglalkozó nemzetközi tanácsadó bizottságban. A Tanács 2013-ban felhatalmazta a Bizottságot, hogy az Európai Unió nevében és tárgyalási irányelvek alapján tárgyalásokat folytasson az Uniónak a gyapottal foglalkozó nemzetközi tanácsadó bizottsághoz való csatlakozásáról (a 2013. szeptember 16-i 13406/13 tanácsi határozat). Az Uniónak a gyapottal foglalkozó nemzetközi tanácsadó bizottsághoz való csatlakozására figyelemmel az összes tagállam értesítette az ICAC-t arról, hogy az ICAC működési szabályzatának
                  2
                II. cikke 3. szakaszával összhangban megszünteti tagságát az ICAC-ban.
            
            
            
               2.
                     JOGALAP
            
            
               Mivel a kereskedelmi kérdések teszik ki a gyapottal foglalkozó nemzetközi tanácsadó bizottság feladatainak legnagyobb részét, a jogalapot az EUMSZ 207. cikke jelenti.
            
            
               3.AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               Figyelembe véve a jelenlegi helyzetet a Bizottság úgy véli, kívánatos volna a gyapottal foglalkozó nemzetközi tanácsadó bizottságban való tagság, mivel az:
            
            
               –lehetővé tenné az EU számára, hogy az uniós tagállamok véleményének figyelembevételével egységesen jelenítse meg a gyapottal kapcsolatos álláspontját a megfelelő nemzetközi áruszervezet előtt, és egyetlen hozzájárulást fizessen e szervezet számára,
            
            
               –hozzáférést biztosítana az EU számára a gyapotra vonatkozó információkhoz a gyapot piacának figyelemmel kísérése és a gyapottal kapcsolatos tennivalók befolyásolása érdekében,
            
            
               –elősegítené az EU magánszektora (gyapot és textil), gyapottermelői és -felhasználói (uniós és fejlődő országokbeli) és a hatóságok kapcsolatait és partnerségét.
            
            
               A gyapottal foglalkozó nemzetközi tanácsadó bizottság titkársága támogatja az EU tagságát, mivel az növelné a gyapottal foglalkozó nemzetközi tanácsadó bizottság nemzetközi áruszervezetként vállalt szerepét, és erősítené nemzetközi státuszát. A titkárság határozottan megerősítette, hogy az EU semmilyen felelősséggel sem tartozik egyetlen tag jelenlegi vagy jövőbeni pénzügyi hátralékáért.
            
            
            
               4.
                     KÖLTSÉGVETÉSI VONZATOK
            
            
               A gyapottal foglalkozó nemzetközi tanácsadó bizottságban való tagság éves hozzájárulás befizetésén alapul. Ezt a gyapottal foglalkozó nemzetközi tanácsadó bizottság tagjainak száma (állandó összetevő) és az egyes tagok nyersgyapot-kereskedelmének volumene (változó összetevő) függvényében számítják ki évente. Maximum 400 000 EUR első hozzájárulást kellene fizetni, ami megfelelő befolyást biztosítana az EU-nak a gyapottal foglalkozó nemzetközi tanácsadó bizottság ügyeiben, és széles körű uniós részvételi lehetőséget biztosítana a tevékenységeiben.
            
            
            
               5.
                     EGYÉB ELEMEK: végrehajtási tervek
            
         
         
            
               Az Unió biztosítani fogja, hogy a tagságából származó valamennyi előnyből részesüljenek az uniós tagállamok. Az albizottsági és munkacsoporti tagságok az uniós küldöttségen belül nyitva állnak majd a tagállami képviselők előtt, figyelemmel a gyapottermesztés teljes értékláncának, így a termelésnek és a felhasználásnak azon uniós régiókon belüli fontosságára, ahol az a mezőgazdaság, az ipar és a kereskedelem szempontjából jelentőséggel bír. Az Európai Bizottság képviselőjét mindenekelőtt a magánszektorbeli tanácsadó testületben fogják póttagok és megfigyelők kísérni a tagállamok kérése szerint, összhangban az ICAC működési szabályzatának VI. cikke 3. szakasza a) pontjának 1. alpontjával.
            
            
            
            
               2016/0349 (NLE)
            
            
               Javaslat
            
            
               A TANÁCS HATÁROZATA
            
            
               az EU-nak a gyapottal foglalkozó nemzetközi tanácsadó bizottsághoz (ICAC) való csatlakozásáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 207. cikke (3) és (4) bekezdésére, összefüggésben 218. cikkének (6) bekezdésével,
            
            
               tekintettel az Európai Bizottság javaslatára,
            
            
               tekintettel az Európai Parlament egyetértésére
                  3
               ,
            
            
               mivel:
            
            
               (1)Az Európai Unió nem tagja a gyapottal foglalkozó nemzetközi tanácsadó bizottságnak, ugyanakkor számos más nemzetközi áruszervezethez már csatlakozott.
            
            
               (2)A Tanács a mezőgazdasági termékláncokra, függőségre és szegénységre vonatkozó uniós cselekvési tervről és a gyapotágazat fejlesztésének támogatását célzó EU–Afrika partnerségről, valamint az alapvető árucikkek területére vonatkozó uniós fellépés megerősítéséről szóló, 2004. április 27-i, 2008. május 27-i és 2010. május 10-i következtetéseiben felkérte a Bizottságot, hogy fontolja meg az EU tagságát a gyapottal foglalkozó nemzetközi tanácsadó bizottságban.
            
            
               (3)2013. szeptember 16-án a Tanács felhatalmazta a Bizottságot, hogy az Európai Unió nevében tárgyalásokat folytasson az Uniónak a gyapottal foglalkozó nemzetközi tanácsadó bizottsághoz való csatlakozásáról az ICAC működési szabályzata
                  4
                II. cikkének 1. és 2. szakasza értelmében, megállapítva, hogy tekintettel a gyapot uniós gazdaságban betöltött jelentős szerepére, a gyapottal foglalkozó nemzetközi tanácsadó bizottságban való tagság az Unió érdekét szolgálja. Az EU gyapottermelő, és míg 2008-ig nettó gyapotimportőr volt, 2009-től kezdődően nettó gyapotexportőrré vált. Az EU textil- és ruházati ipara jelentős pamutszövet-felhasználó. Ezenkívül a gyapot az európai fejlesztési együttműködés fontos területe, mivel az EU továbbra is az afrikai gyapotágazat egyik fő támogatója.
            
            
               (4)Az Unió a gyapottal foglalkozó nemzetközi tanácsadó bizottság működési szabályzatának II. cikke 2. szakasza a) pontjának 2. c) alpontja értelmében hozzájárulást fog fizetni. Az EU nem tehető felelőssé a gyapottal foglalkozó nemzetközi tanácsadó bizottság egyik tagjának jelenlegi vagy jövőbeni pénzügyi hátralékáért sem.
            
            
               (5)A Görög Köztársaság uniós csatlakozási okmányához csatolt, gyapotról szóló 4. jegyzőkönyv
                  5
                az Uniónak a gyapottal foglalkozó nemzetközi tanácsadó bizottsághoz való csatlakozását követően is figyelembe veendő,
            
            
               ELFOGADTA EZT A HATÁROZATOT:
            
            
               1. cikk
            
            
               A Tanács az Unió nevében jóváhagyja az Európai Uniónak a gyapottal foglalkozó nemzetközi tanácsadó bizottsághoz való csatlakozását.
            
         
         
            
               2. cikk
            
            
               A Tanács elnöke kijelöli azt a személyt, aki jogosult az Európai Unió nevében értesíteni a gyapottal foglalkozó nemzetközi tanácsadó bizottságot e határozatról.
            
            
               3. cikk
            
            
               Ez a határozat az Európai Unió Hivatalos Lapjában való kihirdetését követő napon lép hatályba.
            
            
               Kelt Brüsszelben, 
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  Az EU tagja a Nemzetközi Kávészervezetnek, a Nemzetközi Kakaószervezetnek, a Trópusi Faanyagok Nemzetközi Szervezetének, a Nemzetközi Cukorszervezetnek, a Nemzetközi Olívatanácsnak, a Nemzetközi Gabonatanácsnak, a Nemzetközi Gumiágazati Tanulmányozó Csoportnak, a Nemzetközi Ólom és Cink Kutatócsoportnak, a Nemzetközi Nikkel Munkacsoportnak és a Nemzetközi Színesfémek Tanulmányozó Csoportnak.  
               
               
                  
                     (2)
                  Lásd a gyapottal foglalkozó nemzetközi tanácsadó bizottság hivatalos honlapját: https://www.icac.org/about-International-Cotton-Advisory-Committee/rules 
               
               
                  
                     (3)
                  HL C , , . o.
               
               
                  
                     (4)
                  A gyapottal foglalkozó nemzetközi tanácsadó bizottságnak az 1972. június 16-i 31. plenáris ülésén elfogadott működési szabályzata, a 2015. december 11-i 74. plenáris ülésen elfogadott módosításokkal. Lásd a gyapottal foglalkozó nemzetközi tanácsadó bizottság hivatalos honlapját: https://www.icac.org/about-International-Cotton-Advisory-Committee/rules
               
               
                  
                     (5)
                  Az EU Hivatalos Lapja, L 291., 1979.11.19.